da da da da da da nb da da da da nb da de en en
Debut, comeback og revanche til De Gamle med en sejr over Ishøj - Svanholm Cricketklub
Søndag d. 19. juni 2011 kl. 18:49 af Henrik Pfaff
Der var debut til ”Røde” alias Jan Bøgh Nielsen, der er vendt tilbage til klubben efter mange år hos AB, og succesfuldt comeback (årsdebut) til Finn Nistrup, der battede sejren hjem i udekampen mod Ishøj.
Efter at mange af vore spillere havde siddet fast i trafikkøer på Ringvejen og Køgevejen mod Ishøj, lykkedes det for en sent ankommet anfører på sædvanligvis vis at lade modstanderne vinde lodtrækningen, hvorfor han selv blev fri for at træffe beslutning om, hvorvidt vi skulle i marken eller til gærdet først. Nu blev det så Ishøj, der valgte at batte først, hvilket betød ny bold til Niels Pedersen (0 for 20) og Flemming Søegaard(1 for 11), der stort set var den eneste, der kunne holde deres score nede. Afløserne Morten Petersson (2 for 28) og Allan Majgaard (0 for 39) blev lidt dyrere end beregnet, men kom også på lidt af opgave, da Ishøj-spillerne lige pludselig begyndte at tage ”skeen” på nakken. Men på de 20 overs, kampen var blevet sat til – henset til den truende vejrudsigt om ualmindeligt kraftige regnbyger – kunne vi alligevel begrænse deres score til 104 point.
Dette ville normalt være en overkommelig opgave, men Kenneth Schwaner-Hansen (5) og Michael Petersson (0) ville tilsyneladende gøre kampen lidt spændende og også lade andre komme til gærdet. Dette passede Allan (30*) særdeles godt, idet han sluttede af med en 6’er, der landede milevidt ude over grænsen. Morten (26*) ville ikke stå tilbage for Allan, så nu var det op til Finn (22*) at lægge point til totalen, og han greb da også chancen med kyshånd, som det kan ses af tallene. Med sig inde til slut havde han Niels (0*), som altså var med til at køre sejren sikkert hjem. Udenfor ventede Flemming (med skinner på) og Jan, der næsten havde betinget sig for at spille med, at han hverken skulle bowle eller batte, så han var sat på som sidstegærdet i dagens anledning. Kampen var da heller ikke mere end lige blevet færdig, da regnen, der var startet i slutningen af vores gærdeinnings, blev så kraftig, at det måske havde medført en afbrudt og dermed en resultatløs kamp. Men sådan gik det da heldigvis ikke.
Ishøj 104 for 3 på 20 overs
Svanholm 105 for 2 på 16.4 overs
Fra referenten i trafikkaosset